ОБРАЗЛОЖЕЊЕ

Правни основ за измене и допуне Одлуке о јавном градском и приградском превозу путника на територији Града Ниша („Сл. лист Града Ниша“, број 1/2016-пречишћен текст, 18/2017,26/2023 и 151/2024) су одредбе Закона о комуналним делатностима („Службени гласник РС“, број 88/2011, 104/2016, 95/2018 и 94/2024), Закона о превозу путника у друмском саобраћају и Статута Града Ниша („Службени лист Града Ниша, број 88/2008,143/2016 и 18/2019).

Чланом 13. Закона о комуналним делатностима („Службени гласник РС", бр. 88/2011, 104/2016, 95/2018 и 94/2024), прописано је да скупштина јединице локалне самоуправе одлукама прописује начин обављања комуналне делатности, као и општа и посебна права и обавезе вршилаца комуналне делатности и корисника услуга на својој територији, укључујући и начин плаћања цене комуналне услуге, начин вршења контроле коришћења и наплате комуналне услуге и овлашћења вршиоца комуналне делатности у вршењу контроле и мере које су контролори овлашћени да предузимају.

Чланом 57. Закона о превозу путника у друмском саобраћају прописано је да јединице локалне самоуправе уређују и обезбеђују, у складу са законом, организацију и начин обављања јавног превоза путника који се обавља на територији јединице локалне самоуправе и такси превоза.

Члан 37. Статута Града Ниша прописује да Скупштина Града, у складу са законом доноси прописе и друге опште акте.

Изменама и допунама Одлуке о јавном градском и приградском превозу путника на територији Града Ниша, обезбеђује се правни основ за доношење акта Градског већа којим би се јавни градски и приградски превоз путника на територији Града Ниша, организовао на начин да исти за све путнике на територији Града Ниша буде бесплатан.

У складу са наведеним, ЈКП Дирекција за јавни превоз града Ниша Ниш, обратило се захтевом број 1442/25, од 30.05.2025. године, за обезбеђење додатних средстава, неопходних за реализацију јавног градског и приградског превоза путника на територији Града Ниша, уколико би исти био организован као бесплатан.

Имајући у виду да је за реализацију ове одлуке потребно обезбеђивање додатних финансијских средстава из буџета Града Ниша, прибављено је и мишљење Градске управе за финансије и локалне јавне приходе.

Градска управа за комуналне делатности, послове инспекције и комуналне милиције израдила је нацрт Одлуке о изменама и допунама Одлуке о јавном градском и приградском превозу путника на територији Града Ниша. Градско веће Града Ниша утврдило је предлог Одлуке о изменама и допунама Одлуке о јавном градском и приградском превозу путника на територији Града Ниша и упутило Скупштини Града Ниша на усвајање.